Broj: 711-I-855-P-253-20/21-04-8

Zagreb, 26. ožujka 2021.g.

**Povjerenstvo za odlučivanje o sukobu interesa (u daljnjem tekstu: Povjerenstvo)**, u sastavu Nataše Novaković kao predsjednice Povjerenstva te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. 57/15. i 98/19., u daljnjem tekstu: ZSSI), **u predmetu dužnosnika Gorana Hesa, zamjenika gradonačelnika Grada Belog Manastira, dužnosnika Milana Kneževića, općinskog načelnika Općine Petlovac, dužnosnika Zorana Kontaka, općinskog načelnika Općine Popovac i dužnosnika Deneša Šoje, zamjenika općinskog načelnika Općine Kneževi Vinogradi**, pokrenutom Odlukom Povjerenstva, broj: 711-I-367-P-253-20/21-02-8 od 22. siječnja 2021.g., na 120. sjednici, održanoj 26. ožujka 2021.g., donosi sljedeću:

**ODLUKU**

**Donošenjem odluke o imenovanju Krunoslava Roba za člana Uprave – direktora trgovačkog društva Baranjski vodovod d.o.o. Beli Manastir, koju su dužnosnici donijeli dana 19. studenoga 2018.g. kao članovi Skupštine navedenog trgovačkog društva, a bez prethodnog prijedloga predstavničkog tijela jedinica lokalne samouprave, koje imaju udjele u vlasništvu navedenog trgovačkog društva, dužnosnik Goran Hes, zamjenik gradonačelnika Grada Belog Manastira, dužnosnik Milan Knežević, općinski načelnik Općine Petlovac, dužnosnik Zoran Kontak, općinski načelnik Općine Popovac i dužnosnik Deneš Šoja, zamjenik općinskog načelnika Općine Kneževi Vinogradi, počinili su povredu članka 15. stavka 2. ZSSI-a.**

Obrazloženje

Povjerenstvo je na 112. sjednici, održanoj dana 22. siječnja 2021.g., pokrenulo postupak za odlučivanje o sukobu interesa protiv dužnosnika Gorana Hesa, zamjenika gradonačelnika Grada Belog Manastira, dužnosnika Milana Kneževića, općinskog načelnika Općine Petlovac, dužnosnika Zorana Kontaka općinskog načelnika Općine Popovac, i dužnosnika Deneša Šoje, zamjenika općinskog načelnika Općine Kneževi Vinogradi, zbog moguće povrede članka 15. stavka 2. ZSSI-a, koja proizlazi iz okolnosti da su dana 19. studenoga 2018.g. kao članovi Skupštine trgovačkog društva Baranjski vodovod d.o.o. Beli Manastir, donijeli odluku o imenovanju Krunoslava Roba za člana Uprave – direktora tog trgovačkog društva, bez prethodnog prijedloga predstavničkog tijela jedinica lokalne samouprave koje imaju udjele u vlasništvu navedenog trgovačkog društva.

Dužnosnici su na Odluku o pokretanju postupka dostavili zajedničko pisano očitovanje u kojem se u bitnome navodi da stav Povjerenstva izražen u odluci o pokretanju postupka ukazuje na neophodnu potrebu zakonodavne intervencije u odredbu članka 15. stavka 2. ZSSI-a radi zadovoljavanja potrebe za jasnoćom, preciznosti, izvjesnosti te usklađenosti navedenog Zakona sa Zakonom o lokalnoj i područnoj (regionalnoj) samoupravi kao propisom koji uređuje djelokrug, način rada i ustrojstvo jedinica lokalne i područne (regionalne) samouprave te Zakonom o trgovačkim društvima kao posebnim Zakonom kojim je uređeno osnivanje, ustroj, prestanak i statusne promjene trgovačkih društava u Republici Hrvatskoj.

U očitovanju se nadalje navodi da sukladno članku 42. Zakona o lokalnoj i područnoj (regionalnoj) samoupravi, izvršni čelnik zastupa jedinicu lokalne samouprave koja čini skupštinu trgovačkog društva u vlasništvu iste i jedini je zakonom ovlašten davati pravno relevantna očitovanja volje za osobu koju zastupa. U mišljenju Povjerenstva broj: M-91/14 od 11. srpnja 2014.g. koje je dano na zahtjev dužnosnika Vinka Maroevića, gradonačelnika Grada Starog Grada, Povjerenstvo zaključuje da odredbama ZSSI-a nije propisano da je gradonačelnik kao predstavnik jedinice lokalne samouprave u skupštini trgovačkog društva obvezan postupiti sukladno prijedlogu predstavničkog tijela. Stoga proizlazi da s jedne strane, odluci skupštine o imenovanju člana uprave – direktora trgovačkog društva u vlasništvu jedinice lokalne samouprave mora prethoditi prijedlog predstavničkog tijela, a s druge strane, predstavnik te jedinice lokalne samouprave u skupštini društva ne mora postupiti sukladno tom prijedlogu. Slijedom navedenoga, odredba članka 15. stavka 2. ZSSI-a može dovesti do paralize rada trgovačkih društava u vlasništvu jedinica lokalne samouprave osnovanih za obavljanje poslova od javnog interesa. Od javnih trgovačkih društava očekuje se zakonito, efikasno i učinkovito izvršavanje registriranih djelatnosti, a od izabranog čelnika jedinice lokalne samouprave u skupštini trgovačkog društva očekuje se odgovoran odabir najbolje osobe za člana uprave trgovačkog društva. U situaciji kada skupštinu društva čini šest predstavnika osnivača kao što je to u slučaju društva Baranjski vodovod d.o.o., pribavljanje šest prijedloga od šest predstavničkih tijela, po čijim prijedlozima izabrani predstavnici u skupštini trgovačkog društva ne moraju postupiti, predstavlja eklatantan primjer neživotne i nelogične odredbe koja je u suprotnosti s odredbama Zakona o trgovačkim društvima. Naime, predstavničko tijelo može opstrukcijom ili odugovlačenjem donošenja odluke o prijedlogu, paralizirati donošenje odluke skupštine društva o imenovanju uprave te stoga postupanje dužnosnika – članova skupštine trgovačkog društva sukladno odredbi članka 15. stavka 2. ZSSI-a ne može biti obligatorno.

Dužnosnici nadalje iznose stajalište kako je pokretanje postupaka od strane Povjerenstva radi utvrđenja povrede članka 15. stavka 2. ZSSI-a zakonit, ali nepodoban pokušaj uključivanja predstavničkog tijela u postupak imenovanja članova uprave i nadzornih odbora trgovačkih društava s obzirom da je zakonodavac specijalnim zakonima jasno i nedvojbeno dao izvršnom čelniku pravo imenovanja predstavnika jedinice lokalne samouprave u skupštinu trgovačkog društva te ga isključivo ovlastio davati pravno relevantna očitovanja volje za osobu koju zastupa.

Dužnosnici nadalje ukazuju na odluku Povjerenstva broj: 711-I-421-P-221-19/21-10-19 iz veljače 2021.g. u kojoj je utvrđeno da dužnosnici Dražen Tonkovac, općinski načelnik Općine Čepin i Marjan Tomas, općinski načelnik Općine Vladislavci, nisu počinili povredu članka 15. stavka 2. ZSSI-a s obzirom na postojanje okolnosti koje isključuju njihovu odgovornost te se pozivaju na postojanje identičnih okolnosti u predmetnom postupku.

Dužnosnici zaključuju da obveza pribavljanja neobvezujućeg prijedloga predstavničkog tijela ne može biti imanentna obvezi donošenja odluke o imenovanju člana uprave društva koja je nužna za nesmetano obavljanje redovnog poslovanja društva sukladno Zakonu o trgovačkim društvima i osnivačkim aktima društva te je stoga nužno usklađivanje odredbi ZSSI-a s odredbama Zakona o trgovačkim društvima i Zakona o lokalnoj i područnoj (regionalnoj) samoupravi. Slijedom svega navedenoga, dužnosnici predlažu obustaviti postupak.

Dužnosnici Milan Knežević i Zoran Kontak su i osobno pristupili 120. sjednici kojom prilikom su u bitnome ponovili navode iz pisanog očitovanja te dodali da Skupštinu trgovačkog društva Baranjski vodovod d.o.o. Beli Manastir čine predstavnici šest jedinica lokalne samouprave od kojih predstavnik jedne jedinice gotovo nikad nije prisutan na skupštini društva te Općinsko vijeće Općine čiji je predstavnik vjerojatno nikad ni ne bi donijelo prijedlog odluke o imenovanju člana uprave navedenog trgovačkog društva što bi vrlo lako moglo dovesti do situacije u kojoj je nemoguće donijeti odluku o imenovanju člana uprave jer nisu pribavljeni prijedlozi predstavničkih tijela svih šest općina osnivača predmetnog trgovačkog društva. Dužnosnik nadalje navodi da je za člana Uprave predložena osoba koja je već vodila slično trgovačko društvo te su članovi Skupštine zaključili da ima odgovarajuće iskustvo za vođenje društva. Dužnosnik također ističe da je do povrede došlo jer dužnosnici nisu bili svjesni navedene odredbe ZSSI-a te ukazuje da isti problem postoji u većini jedinica lokalne samouprave prilikom izbora članova uprave trgovačkih društava u vlasništvu istih.

Člankom 3. stavkom 1. podstavkom 39. ZSSI-a propisano je da su općinski načelnici, gradonačelnici i njihovi zamjenici dužnosnici u smislu odredbi ZSSI-a. Uvidom u Registar dužnosnika utvrđeno je da Goran Hes obnaša dužnost zamjenika gradonačelnika Grada Belog Manastira počevši od 26. svibnja 2017.g. Nadalje, Milan Knežević obnaša dužnost općinskog načelnika Općine Petlovac počevši od 26. svibnja 2017.g., a istu je dužnost obnašao i u proteklom mandatu. Zoran Kontak obnaša dužnost općinskog načelnika Općine Popovac počevši od 26. svibnja 2017.g., a istu je dužnost obnašao i u proteklom mandatu. Deneš Šoja obnaša dužnost zamjenika općinskog načelnika Općine Kneževi Vinogradi, počevši od 26. svibnja 2017.g. te je istu dužnost obnašao i u proteklom mandatu. Goran Hes, Milan Knežević, Zoran Kontak i Deneš Šoja stoga su, povodom obnašanja navedenih dužnosti, obvezni postupati sukladno odredbama ZSSI-a.

Člankom 15. stavkom 2. ZSSI-a propisano je da članove upravnih tijela i nadzornih odbora trgovačkih društava u kojima jedinica lokalne, odnosno područne (regionalne) samouprave ima dionice ili udjele u vlasništvu (kapitalu društva) predlaže glavnoj skupštini, odnosno skupštini društva predstavničko tijelo jedinice lokalne i jedinice područne (regionalne) samouprave.

Člankom 423. stavkom 3. Zakona o trgovačkim društvima („Narodne novine“ broj 111/93., 34/99., 121/99., 52/00., 118/03., 107/07., 146/08., 137/09., 125/11., 152/11., 111/12., 68/13. i 110/15.) koji je bio na snazi u vrijeme imenovanja Krunoslava Roba članom Uprave – direktorom trgovačkog društva Baranjski vodovod d.o.o., bilo je propisano da članovi društva svojom odlukom imenuju upravu društvaako društvenim ugovorom nije predviđeno da je imenuje netko drugi u društvu. Člankom 441. stavkom 1. istog Zakona propisano je da Skupština društva s ograničenom odgovornošću odlučuje o pitanjima određenim društvenim ugovorom, između ostaloga, o imenovanju i opozivu članova uprave.

Člankom 48. stavkom 1. točkom 6. Zakona o lokalnoj i područnoj (regionalnoj) samoupravi („Narodne novine“ broj 33/01., 60/01., 129/05., 109/07., 125/08., 36/09., 36/09., 150/11., 144/12., 19/13., 137/15. i 123/17.). koji je bio na snazi u vrijeme imenovanja Krunoslava Roba članom Uprave – direktorom trgovačkog društva Baranjski vodovod d.o.o., bilo je propisano da općinski načelnik, gradonačelnik, odnosno župan imenuje i razrješuje predstavnike jedinice lokalne, odnosno područne (regionalne) samouprave u tijelima javnih ustanova, trgovačkih društava i drugih pravnih osoba iz članka 35. stavka 1. točke 5. toga Zakona, osim ako posebnim zakonom nije drugačije određeno.

Povjerenstvo je uvidom u izvadak iz sudskog registra Trgovačkog suda u Osijeku utvrdilo da je pod matičnim brojem subjekta 030074424, OIB: 15843910109, upisano trgovačko društvo Baranjski vodovod d.o.o. Beli Manastir sa sjedištem u Belom Manastiru te da su osnivači navedenog trgovačkog društva Grad Beli Manastir te Općine Kneževi Vinogradi, Draž, Petlovac, Čeminac i Popovac dok je kao direktor društva upisan Krunoslav Rob.

Povjerenstvo obrazlaže da je iz dokumentacije prikupljene u predmetu broj P-402/18 u kojem je donesena odluka da sepostupak za odlučivanje o sukobu interesa protiv dužnosnika Tomislava Roba, gradonačelnika Grada Belog Manastira, neće se pokrenuti, steklo saznanja koja su ukazivala na moguću povredu odredbi ZSSI-a počinjenu od strane dužnosnika Gorana Hesa, Milana Kneževića, Zorana Kontaka i Deneša Šoje te je povodom stjecanja navedenih saznanja otvoren novi predmet pod brojem P-253/20 u odnosu na navedene dužnosnike.

Na zahtjev Povjerenstva u predmetu broj: P-402/1, trgovačko društvo Baranjski vodovod d.o.o. Beli Manastir, dostavilo je očitovanje Urbroj: 01-465/20 od 14. travnja 2020.g. u kojem se navodi kako gradonačelnik Grada Belog Manastira, Tomislav Rob ne obnaša funkciju jednog od članova Skupštine društva Baranjski vodovod d.o.o. Beli Manastir budući da sukladno Rješenju o razrješenju i imenovanju predstavnika Grada Belog Manastira KLASA: 013-03/18-01/01, URBROJ: 2100/01-03-18-1 od 13. srpnja 2018.g. tu funkciju obnaša zamjenik gradonačelnika, Goran Hes. U očitovanju se nadalje navodi da Skupštinu društva čini šest predstavnika osnivača i to: općinski načelnik Stipan Šašlin kao predstavnik Općine Draž, općinski načelnik Zoran Kontak kao predstavnik Općine Popovac, općinski načelnik Milan Knežević kao predstavnik Općine Petlovac, općinski načelnik Zlatko Pinjuh kao predstavnik Općine Čeminac, zamjenik općinskog načelnika Deneš Šoja kao predstavnik Općine Kneževi Vinogradi te zamjenik gradonačelnika Goran Hes kao predstavnik Grada Belog Manastira. Suvlasnički udjeli raspoređeni su na način da svaka od Općina ima 10% udjela u vlasništvu navedenog trgovačkog društva, a Grad Beli Manastir ima 50% udjela. Trgovačko društvo Baranjski vodovod d.o.o. u svom očitovanju također navodi da je odluka o imenovanju Krunoslava Roba za direktora navedenog društva donesena jednoglasno sa 100% nazočnih glasova na prijedlog općinskog načelnika Općine Petlovac, Milana Kneževića. Navedenoj odluci o imenovanju direktora nije prethodio natječaj s obzirom da za provođenje natječaja tada nije postojala zakonska obveza. Pravna osnova za imenovanje člana Uprave - direktora uređena je člankom 22. Društvenog ugovora o osnivanju trgovačkog društva Baranjski vodovod d.o.o., Beli Manastir te člankom 423. Zakona o trgovačkim društvima. U očitovanju se još navodi da je predmetnoj Odluci o imenovanju Krunoslava Roba za člana Uprave – direktora prethodio prijedlog Općine Petlovec, dok drugi osnivači prijedlog nisu dostavili.

U prilog svojim navodima trgovačko društvo Baranjski vodovod d.o.o. Beli Manastir dostavilo je Zapisnik sa sjednice Skupštine od dana 19. studenog 2018.g., prijedlog za sazivanje Skupštine podnesen od strane općinskog načelnika Općine Petlovac Milana Kneževića i Rješenje o razrješenju i imenovanju predstavnika Grada Belog Manastira u Skupštinu trgovačkog društva Baranjski vodovod d.o.o. Beli Manastir od 13. srpnja 2018.g.

Iz dostavljenog Zapisnika sa Skupštine trgovačkog društva Baranjski vodovod d.o.o. Beli Manastir održane 19. studenoga 2018.g. utvrđeno je da su na navedenoj sjednici prisustvovali članovi Skupštine: dužnosnik Goran Hes kao predstavnik Grada Belog Manastira, dužnosnik Milan Knežević kao predstavnik Općine Petlovac, dužnosnik Zoran Kontak kao predstavnik Općine Popovac i dužnosnik Deneš Šoja kao predstavnik Općine Kneževi Vinogradi. Uz navedene članove Skupštine, na navedenoj sjednici sudjelovali su i član Uprave - direktor Mario Kovač, predloženi član Uprave - direktor Krunoslav Rob, gradonačelnik Grada Belog Manastira Tomislav Rob, predsjednik Nadzornog odbora Davor Mucić te zapisničarka. Navedenim Zapisnikom konstatirano je da je Skupštinu sazvao član društva, Općina Petlovac te da je općinski načelnik Općine Petlovac predložio opoziv dotadašnjeg direktora i imenovanje Krunoslava Roba za novog direktora društva Baranjski vodovod d.o.o. Beli Manastir. Navedeno je razvidno i iz dopisa Općine Petlovac upućenog Upravi društva Baranjski vodovod d.o.o. Beli Manastir KLASA: 024-01/18-01/02, URBROJ: 2100/07-01-18-1 od 5. rujna 2018.g. koji je potpisan od strane općinskog načelnika Općine Petlovac, a kojim se predlaže imenovanje novog direktora trgovačkog društva Baranjski vodovod d.o.o.

Povjerenstvo obrazlaže da odredbe Zakona o trgovačkim društvima propisuju postupak donošenja odluka skupština trgovačkih društava, pa tako i postupak donošenja odluka o imenovanjima članova upravnih tijela i nadzornih odbora trgovačkih društava te da prilikom održavanja sjednica skupština svih trgovačkih društava, pa tako i onih u kojima udjele u vlasništvu imaju Republika Hrvatska ili jedinice lokalne i područne (regionalne) samouprave, moraju biti poštivane sve formalnosti propisane Zakonom o trgovačkim društvima, kako bi u konačnici ove odluke mogle biti provedene u sudskom registru nadležnog trgovačkog suda.

Također, nesporno je da je člankom 48. Zakon o lokalnoj i područnoj (regionalnoj) samoupravi propisano da čelnik tijela jedinice lokalne i područne (regionalne) samouprave imenuje i razrješuje predstavnike te jedinice u tijelima trgovačkih društava u kojima jedinica ima udjele u vlasništvu.

Oba navedena Zakona, naime, propisuju koje tijelo je ovlašteno donositi odluke o imenovanju i razrješenju članova uprava trgovačkih društva općenito, pa stoga i članova uprava trgovačkih društava u vlasništvu jedinice lokalne i područne (regionalne) samouprave. Pritom Povjerenstvo nije nadležno niti je u ovom postupku utvrđivalo jesu li dužnosnici kao članovi Skupštine trgovačkog društva Baranjski vodovod d.o.o., prilikom donošenja Odluke o imenovanju člana Uprave – direktora istog trgovačkog društva pravilno primijenili odredbe Zakona o lokalnoj i područnoj (regionalnoj) samoupravi, kao ni je li predmetna odluka dužnosnika kao članova Skupštine društva donesena sukladno odredbama Zakona o trgovačkim društvima.

Povjerenstvo, međutim, naglašava da je osim postupka imenovanja propisanog navedenim Zakonima, potrebno poštivati i proceduru iz članka 15. stavka 2. ZSSI-a koja prethodi samom donošenju odluke o imenovanju članova uprava i nadzornih odbora trgovačkih društava u vlasništvu jedinica lokalne i područne (regionalne) samouprave, a kojom je propisano koje tijelo predlaže skupštinama tih trgovačkih društava članove upravnih tijela i nadzornih odbora.

Slijedom svega navedenoga, Povjerenstvo zaključuje da nije sporno da u skupštinama trgovačkih društava u kojima jedinice lokalne i područne (regionalne) samouprave imaju udjele u vlasništvu, jedinicu zastupa čelnik izvršne vlasti kao zakonski zastupnik jedinice ili osoba koju on opunomoći, pa je u tom smislu čelnik izvršne vlasti jedinice lokalne samouprave, sukladno članku 48. stavku 1. točki 6. Zakona o lokalnoj i područnoj (regionalnoj) samoupravi, samostalan u imenovanju predstavnika jedinice u skupštini ovih trgovačkih društava te u skupštinu može imenovati sebe, svog zamjenika ili drugu osobu.

Povjerenstvo također zaključuje da nije sporno da su čelnici izvršne vlasti jedinice lokalne samouprave i njihovi zamjenici kao članovi skupštine trgovačkog društava u vlasništvu tih jedinica ovlašteni glasovati, odnosno donositi odluku o imenovanju člana uprave, ali donošenju odluke o imenovanju člana uprave na skupštini mora prethoditi prijedlog predstavničkog tijela istih jedinica lokalne samouprave, kako bi se poštovala odredba članka 15. stavka 2. ZSSI-a.

Imajući u vidu da su sukladno članku 5. stavku 2. ZSSI-a dužnosnici osobno odgovorni za svoje djelovanje u obnašanju javnih dužnosti, Povjerenstvo smatra da dužnosnici, koji vezano za obnašanje svoje dužnosti, obavljaju i funkciju predstavnika jedinice lokalne samouprave u skupštini trgovačkog društva u vlasništvu te jedinice, moraju voditi brigu o poštivanju odredbi članka 15. ZSSI-a. Stoga ukoliko dužnosnici u svojstvu skupštine trgovačkog društva donose odluku o imenovanju članova uprave ili nadzornog odbora, bez prethodnog prijedloga predstavničkog tijela jedinice lokalne samouprave, isti mogu biti odgovorni za povredu navedene odredbe Zakona.

U odnosu na Odluku Povjerenstva broj: 711-421-P-221-19/21-10-19 od 12. veljače 2021.g. donesenu u predmetu dužnosnika Dražena Tonkovca, općinskog načelnika Općine Čepin i dužnosnika Marjana Tomasa, općinskog načelnika Općine Vladislavci na koju se dužnosnici pozivaju u svom očitovanju, a u kojoj nije utvrđena povreda članka 15. stavka 2. ZSSI-a zbog okolnosti koje isključuju odgovornost navedenih dužnosnika, ističe se da u ovom postupku koji se vodi protiv dužnosnika Gorana Hesa, Milana Kneževića, Zorana Kontaka i Deneša Šoje nisu utvrđene iste okolnosti koje bi isključivale odgovornost navedenih dužnosnika.

Naime, u premetu dužnosnika Dražena Tonkovca i Marjana Tomasa bilo je utvrđeno da su odluke o imenovanjima članova uprava i nadzornih odbora trgovačkih društava u vlasništvu jedinica lokalne samouprave u kojima navedeni dužnosnici obnašaju dužnost općinskog načelnika, donesene u razdoblju 2013.g. do 2017.g. te da su se dužnosnici rukovodili mišljenjem Povjerenstva iz 2014.g., odnosno da nisu bili upoznati s kasnijom praksom Povjerenstva vezanom za članak 15. stavak 2. ZSSI-a, a s obzirom da u razdoblju od 2013. do 2017. Povjerenstvo nije donosilo odluke o pokretanju postupka i konačne odluke kojima bi bila utvrđena navedena povreda.

Međutim, Povjerenstvo je u srpnju 2018.g. donijelo odluku o pokretanju postupka protiv dužnosnika Olega Butkovića, ministra mora, prometa i infrastrukture zbog povrede članka 15. ZSSI-a koja je javno objavljena na internetskim stranicama Povjerenstva dana 26. rujna 2018.g., odnosno prije donošenja Odluke o imenovanju člana Uprave – direktora trgovačkog društva Baranjski vodovod d.o.o. Beli Manastir, koju su dužnosnici Goran Hes, Milan Knežević, Zoran Kontak i Deneša Šoja donijeli dana 19. studenoga 2018.g. te stoga ne postoje razlozi koji bi isključivali odgovornost navedenih dužnosnika.

Slijedom navedenog, iz prikupljenih podataka i dokumentacije Povjerenstvo je utvrdilo da su dužnosnici Goran Hes, zamjenik gradonačelnika Grada Belog Manastira, Milan Knežević, općinski načelnik Općine Petlovac, Zoran Kontak, općinski načelnik Općine Popovac i Deneša Šoja, zamjenik općinskog načelnika Općine Kneževi Vinogradi,počinili povredu članka 15. stavka 2. ZSSI-a, koja proizlazi iz donošenja odluke o imenovanju Krunoslava Roba za člana Uprave – direktora trgovačkog društva Baranjski vodovod d.o.o. Beli Manastir, koju su dužnosnici donijeli dana 19. studenoga 2018.g. kao članovi Skupštine navedenog trgovačkog društva, a bez prethodnog prijedloga predstavničkog tijela jedinica lokalne samouprave koje imaju udjele u vlasništvu navedenog trgovačkog društva.

Povjerenstvo napominje da sukladno članku 42. ZSSI-a, nije predviđena mogućnost izricanja sankcije u slučaju utvrđenja povrede članka 15. ZSSI-a te stoga Povjerenstvo nije razmatralo niti odlučivalo o sankciji za utvrđenu povredu ZSSI-a.

Slijedom navedenog Povjerenstvo je donijelo odluku kako je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Uputa o pravnom lijeku:

Protiv ove odluke Povjerenstva dužnosnik može pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Goran Hes, elektroničkom dostavom
2. Dužnosnik Milan Knežević, osobnom dostavom
3. Dužnosnik Zoran Kontak, elektroničkom dostavom
4. Dužnosnik Deneš Šoja, elektroničkom dostavom
5. Objava na internetskoj stranici Povjerenstva
6. Pismohrana